Predkladacia správa

	V intenciách zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov je Úrad vlády Slovenskej republiky ústredným orgánom štátnej správy pre kontrolu plnenia úloh súvisiacich s výkonom štátnej správy, kontrolu plnenia úloh z uznesení vlády, ako aj pre kontrolu vybavovania petícií a sťažností.

	Kontrolné úlohy Úradu vlády SR na I. polrok 2006 boli vypracované v nadväznosti na kontrolnú pôsobnosť Úradu vlády SR podľa zákona NR SR č. 10/1996 Z. z. o kontrole v štátnej správe v znení neskorších predpisov a zákona č. 152/1998 Z. z. o sťažnostiach, ako aj zákona č. 85/1990 Zb. o petičnom práve v znení neskorších predpisov.

	Predložený návrh reaguje z aspektu vecnej problematiky na spoločenské a politické prostredie, obsahuje kontrolné úlohy, ktorých hlavným cieľom je zabezpečiť informáciu pre rokovanie vlády SR za účelom prijatia systémových opatrení na základe preverenia skutkového stavu kontrolovaných skutočností. Úlohou prijatia takýchto opatrení je nielen prijatie systémových ale i operatívnych opatrení a súčasne poukázať na príčiny vzniku prijatia takýchto opatrení. Návrh zamerania je konštruovaný  takým spôsobom, že obsahuje úlohy z predchádzajúceho polroka, ďalej obsahuje nové úlohy, ako i ďalšie úlohy Úradu vlády SR v oblasti kontrolnej činnosti.

Úlohy z predchádzajúceho polroka sú zamerané na kontrolu efektívneho využitia prostriedkov poskytnutých Európskou úniou a zo štátneho rozpočtu na základe zmluvy  o poskytnutí Grantu uzatvorenej v rámci programov externej pomoci Európskej únie SR 2002/000.610-15-133, na kontrolu úrovne výkonu štátnej správy na úseku poskytovania vybraných foriem kompenzácií určených na prekonanie alebo zmiernenie sociálnych dôsledkov ťažko zdravotne postihnutým občanom, ako i na kontrolu plnenia úloh z uznesení vlády SR so zreteľom na plnenie uznesenia vlády SR č. 70/2005.
 
Nové úlohy reagujú na problematiku súvisiacu so vstupom Slovenskej republiky do Európskej únie. Ide o kontrolné úlohy, ktoré v rámci kontrolnej činnosti Úradu vlády SR sú nové a preto bolo potrebné obzvlášť sa zamerať na ich prípravu už i z aspektu harmonizácie všeobecne záväzných právnych predpisov s predpismi Európskej únie. Predmetná problematika je zameraná na kontrolu plnenia úloh štátnej správy pri implementácii pomoci EÚ v rezorte Ministerstva hospodárstva SR. Ďalšia problematika je zameraná na zistenie efektívnosti a účelnosti vynakladania finančných prostriedkov štátneho rozpočtu v subjektoch hospodárskej mobilizácie.

	V návrhu sú obsiahnuté úlohy zamerané na kontrolu vybavovania a prešetrovania petícií a sťažností, ktoré prináležia do pôsobnosti Úradu vlády SR.

	Predložený návrh zamerania zohľadňuje súčasné disponibilné kapacity sekcie kontroly Úradu vlády SR.
	
Prijatie predloženého návrhu nemá finančný, ekonomický a environmentálny vplyv na zamestnanosť a taktiež  nemá dopad na výdavky štátneho rozpočtu. Materiál sa predkladá na rokovanie vlády bez rozporov.